Forslag til Rådets forordning (EF) om styrkelse af overvågningen og samordningen af budgetstillinger (96/C 368/06) KOM(96) 496 endelig udg. - 96/0247(SYN)

(Forelagt af Kommissionen den 18. oktober 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 103, stk. 5,

under henvisning til forslag fra Kommissionen,

i samarbejde med Europa-Parlamentet, og

ud fra følgende betragtninger:

(1) Opretholdelse af sunde budgetstillinger i medlemsstaterne skaber de rette betingelser for en varig vækst i produktion og beskæftigelse; budgetdisciplin vil være nødvendig i tredje fase af Den Økonomiske og Monetære Union for at sikre monetær stabilitet;

(2) der er behov for at udforme de nationale budgetpolitikker på en sådan måde, at der skabes råderum for tilpasning til exceptionelle og cykliske forstyrrelser, og således at uforholdsmæssigt store underskud undgås;

(3) i forbindelse med den fælles valuta får en snævrere samordning af budgetpolitikkerne og andre økonomiske politikker større betydning;

(4) referenceværdien for det offentlige underskud på 3 % af BNP, der er nævnt i artikel 1 i protokol nr. 5 om proceduren i forbindelse med uforholdsmæssigt store underskud, skal forstås som et loft under normale omstændigheder; der bør derfor for de offentlige budgetter på mellemlang sigt sigtes på budgetstillinger, der ligger tæt på balance eller udviser overskud, idet der tages passende hensyn til forskellene i de nationale karakteristika;

(5) proceduren for den multilaterale overvågning i artikel 103, stk. 3 og 4, bør udvikles til et varslingssystem, i hvilket Rådet kan gøre en medlemsstat opmærksom på behovet for at træffe korrigerende foranstaltninger for at undgå, at et offentligt underskud bliver uforholdsmæssigt stort; denne procedure bør fortsat tjene til at overvåge alle aspekter af den økonomiske udvikling i hver medlemsstat og i Fællesskabet samt de økonomiske politikkers overensstemmelse med de overordnede retningslinjer, der er omhandlet i artikel 103, stk. 2;

(6) denne forordning udgør en del af stabilitetspagten til sikring af budgetdisciplin i tredje fase af ØMU; pagten indeholder to hovedelementer i) styrkelse af overvågningen og samordningen af budgetstillinger, og ii) fremskyndelse og afklaring af gennemførelsen af proceduren i forbindelse med uforholdsmæssigt store underskud; sidstnævnte element fastsætter tidsfrister for gennemførelsen af proceduren i forbindelse med uforholdsmæssigt store underskud og specificerer anvendelsen af sanktioner;

(7) reglerne for en sådan fremskyndelse og afklaring af proceduren i forbindelse med uforholdsmæssigt store underskud blev fastsat i Rådets forordning [. . .];

(8) de medlemsstater, der indfører den fælles valuta, skal opfylde bestemmelserne i artikel 109 J om at have opnået en høj grad af vedvarende konvergens og i særdeleshed holdbare offentlige finanser; det vil være nødvendigt at opretholde sunde budgetstillinger i disse medlemsstater for at sikre monetær stabilitet og skabe de rette betingelser for en varig vækst i produktion og beskæftigelse; disse medlemsstater benævnes medlemsstater uden dispensation i overensstemmelse med artikel 109 K;

(9) der er behov for at bygge på de nyttige erfaringer, der er indhøstet i de to første faser af Den Økonomiske og Monetære Union med konvergensprogrammer som instrumenter, der benyttes ved opstilling af målsætninger og tjener som grundlag for overvågning; det er vigtigt at kræve af medlemsstater uden dispensation, at de fremlægger mellemfristede budgetprogrammer (benævnt stabilitetsprogrammer), og det er nødvendigt at definere hovedindholdet i disse programmer; det er nødvendigt at fastsætte tidsfrister for fremlæggelse af stabilitetsprogrammer og for ajourføring af disse programmer;

(10) af hensyn til gennemsigtigheden og den offentlige debat bør det kræves, at medlemsstater uden dispensation offentliggør deres stabilitetsprogrammer;

(11) der er behov for at fastlægge reglerne for Rådets gennemgang af stabilitetsprogrammerne;

(12) overvågningen af stabilitetsprogrammerne bør finde sted inden for rammerne af den multilaterale overvågning; afvigelser fra programmålene for det offentlige overskud/underskud bør følges med særlig opmærksomhed; for at hindre en alvorlig forringelse af underskudsstillingen for en medlemsstat uden dispensation vil det være hensigtsmæssigt, hvis Rådet henstiller, at medlemsstaten bør træffe korrigerende foranstaltninger; i tilfælde af vedvarende budgetafvigelser bør Rådet finde det hensigtsmæssigt at accentuere og offentliggøre sin henstilling;

(13) det vil også være nødvendigt at lave tilsvarende regler for de andre medlemsstaters programmer og overvågningen af de andre medlemsstater -

UDSTEDT FØLGENDE FORORDNING:

AFSNIT 1 Stabilitetsprogrammer

Artikel 1

1. Hver medlemsstat uden dispensation forelægger et »stabilitetsprogram« for Rådet og Kommissionen.

2. Et stabilitetsprogram indeholder:

a) et mellemfristet mål og en mellemfristet tilpasningslinje for det offentlige overskud/underskud som en procentdel af BNP; en forventet udvikling for den offentlige gældskvote

b) hovedantagelser vedrørende den forventede økonomiske udvikling, såsom den reale BNP-vækst, beskæftigelse/arbejdsløshed, inflation og andre vigtige økonomiske variabler

c) en beskrivelse af budgetforanstaltninger, der træffes for at nå målene i programmet

d) tilsagn om at træffe supplerende foranstaltninger, hvis det er nødvendigt for at forhindre afvigelser fra målene.

3. Oplysningerne om udviklingen i det offentlige overskud/underskud og i gældskvoten samt om de vigtigste økonomiske antagelser, der er nævnt i stk. 2, litra a) og b), fremlægges på et årligt grundlag og skal udover det indeværende år og det foregående år mindst dække de efterfølgende tre år.

Artikel 2

1. Stabilitetsprogrammerne fremlægges inden 1. januar 1999. Derefter fremlægges der ajourførte programmer hvert år senest to måneder efter, at medlemsstatens regering har fremsat forslag til det årlige budget for sit nationale parlament. En medlemsstat, for hvilken en dispensation ophæves efter artikel 109 K, stk. 2, fremlægger et stabilitetsprogram inden for seks måneder efter afgørelsen om ophævelse.

2. Medlemsstaterne offentliggør deres stabilitetsprogrammer og ajourfører programmerne.

AFSNIT 2 Overvågning af budgetstillinger og varslingssystem

Artikel 3

1. På grundlag af Kommissionens og det i artikel 109 C omhandlede udvalgs vurderinger undersøger Rådet, om det mellemfristede budgetmål i stabilitetsprogrammet er tæt på balance eller udviser overskud under hensyntagen til de specifikke nationale karakteristika, om de økonomiske antagelser, på hvilke programmet er baseret, er realistiske, og om de foranstaltninger, der tages og/eller foreslås, er tilstrækkelige til at nå den tilsigtede tilpasningslinje hen imod det mellemfristede mål.

2. Rådet foretager en gennemgang af det stabilitetsprogram, der er nævnt i stk. 1, inden for en frist af to måneder fra programmets fremlæggelse. På grundlag af en henstilling fra Kommissionen og efter høring af det i artikel 109 C omhandlede udvalg kan Rådet godkende stabilitetsprogrammet. Når Rådet mener, at målene og indholdet i et program bør strammes op, retter Rådet generelt, som fastsat i artikel 103, stk. 4, en henstilling til den pågældende medlemsstat om at tilpasse sit program.

3. Ajourførte stabilitetsprogrammer gennemgås af det i artikel 109 C omhandlede udvalg på grundlag af Kommissionens vurderinger; hvis det er nødvendigt, kan ajourførte programmer også gennemgås af Rådet i overensstemmelse med proceduren i stk. 1 og 2.

Artikel 4

1. Som en del af den multilaterale overvågning efter artikel 103, stk. 3, overvåger Rådet implementeringen af stabilitetsprogrammerne på grundlag af oplysninger fra medlemsstaterne og på grundlag af Kommissionens og det i artikel 109 C omhandlede udvalgs vurderinger, særlig med sigte på at identificere faktiske eller forventede afvigelser fra det mellemfristede mål (eller den tilpasningslinje hen imod det), der er opstillet i stabilitetsprogrammet for det offentlige overskud/underskud.

2. I tilfælde af en påvist afgivelse fra det mellemfristede mål (eller tilpasningslinjen hen imod det) retter Rådet generelt, som fastsat i artikel 103, stk. 4, en henstilling til den pågældende medlemsstat om at træffe budgettilpasningsforanstaltninger.

3. I tilfælde af at afvigelsen fra det mellemfristede mål (eller tilpasningslinjen hen imod det) i en efterfølgende overvågning konstateres at vedvare eller forværres, retter Rådet generelt en henstilling til den pågældende medlemsstat om at træffe specifikke korrigerende foranstaltninger og kan, som fastsat i artikel 103, stk. 4, offentliggøre sin henstilling.

4. Som en del af den multilaterale overvågning efter artikel 103, stk. 3, vurderer Rådet også de samlede faktiske og prognosticerede budgetstillinger for ØMU-området som helhed, der følger af de nationale stabilitetsprogrammer og ajourførte programmer.

Artikel 5

Formanden for Rådet og Kommissionen medtager resultaterne af den overvågning, der gennemføres inden for rammerne af denne forordning, i deres rapporter til Europa-Parlamentet, der omhandles i artikel 103, stk. 4, andet afsnit.

Artikel 6

Denne forordning træder i kraft den 1. juli 1998.

Denne forordning er bindende i alle enkeltheder og gælder umiddelbart i hver medlemsstat.